
Persongalleri

Annas pensjonat og skjenkestue

Anna Bakken, 24 år, gift med Store-Tom

Store-Tom, ølbrygger i Christiania, Annas ektemann

Olivia, datter til Kornelia og Nils Bakken, overlatt til Anna og Tom

Margot, tidligere barnepike hos Peder, jobber nå for Anna

 

Amerika-huset

Sigurd Bakken, 26 år, gift med Ingeborg

Ingeborg Bakken, født Midttun, Annas venninne og søster til Ole Midttun, gift med Sigurd Bakken

Einar, sønnen til Sigurd og Ingeborg

Adele, datteren til Sigurd og Ingeborg

Johann og Alma, pleiebarna til Sigurd og Ingeborg

Bergljot, barnepike hos Sigurd og Ingeborg

Frøken Heim, husholderske

Ulla og Lina, tjenestepiker hos Sigurd og Ingeborg

 

Hos Peder

Peder Bakken, 27 år, forhenværende sagmester på Bakken-saga

Kristine, Peder Bakkens datter

 

Ås gård

Engebret Ås, sagbrukseier

Johanne Ås, sagbrukseierens kone

Karen Bakken, 11 år, pleiedatter på Ås gård

Frøken Li, kokke

Gulbrand, gårdsgutt

Kari, tjenestejente

Brynjulf Dal, Karens lærer på Ås

 

Familien Carlsen

Matilde Carlsen, fru Ås sin svigerinne, enke

Eivind Carlsen, sønn

Margrete Carlsen, yngste datter

 

Familien Høyer:

Klara Høyer, Matilde Carlsens eldste datter, gift med Georg Høyer

Georg Høyer, sakfører, gift med Klara

William, den eldste sønnen til Klara og Georg

Edward, den yngste sønnen til Klara og Georg

Beatrice Høyer, Georgs tante

Bjørnar, kusk

Frøken Bryn, barnepike

 

Andre

Edwina, barnepike for Kristine, Peders datter

Ole Midttun, bror til Ingeborg

Lars Plassen, sagmester på Bakken-saga, gift med fru Strøm

Fru Strøm, driver skjenkestue i Sagdalen, gift med Lars

Nikolai Steen, Klara Carlsens forhenværende forlovede, gift med Abelone

Abelone Steen, Nikolais kone

Herr og fru Steen, Nikolais foreldre

Per kjørekar, arbeider på Bakken-saga

Maria Vang, tidligere Ulriksen, forhenværende guvernante for Margrete Carlsen

Kaptein Helmut Vang, Maria Vangs avdøde ektemann

Lærer Haugen, lærer på bruksskolen i Sagdalen

Nils Bakken, Annas far, emigrert til Amerika

Kornelia, jobbet for Anna, gift med Nils Bakken, emigrert til Amerika

Edward Jones, tidligere bekjent av Sigurd Bakken fra Amerika

Zacharias, Toms far, Annas svigerfar

Herr Gorm, organist i Sagdalen og tidligere pianolærer for Ingeborg

Doktor Birkeland og frue, ansatt på kvinnehjemmet til Beatrice Høyer

Laura, tidligere pasient på kvinnehjemmet

Teis, Lauras mann – død

Emma, ansatt på kvinnehjemmet


Slik sluttet forrige bok,
Alt kommer for en dag:

Faren grep hånden hans. Nikolai syntes huden hans var tørr og kald, som om livet allerede var i ferd med å forlate ham.

– Jeg ønsket at du skulle komme hit fordi det er godt mulig at jeg snart skal dø. Jeg skal gjennomgå en svært risikabel operasjon, og jeg ville derfor se deg en siste gang før det.

Nikolai bøyde hodet. – Det kan jo være at det ikke er siste gang, da, om operasjonen går bra.

– Det er uansett siste gang vi ses, sa faren. – Jeg ville bare si til deg, ansikt til ansikt, at jeg tilgir deg for det du har gjort.

– Takk, sa Nikolai.

– Imidlertid, fortsatte faren, – så endrer det ingenting på det du har gjort, eller på den dommen du har fått. Og det er derfor dette uansett er siste gang vi treffes. Jeg tilgir deg for det du utsatte meg og familienavnet vårt for, men jeg anser deg samtidig ikke som en del av familien lenger, og du fortjener den straffen du har fått.

– Men om du tilgir meg …? Nikolai så undrende på faren.

– Jeg kan ikke tilgi det du har gjort mot andre, det er det de som må gjøre, men jeg kan tilgi deg for det du har gjort mot meg, for løgnene du har servert, og for skammen du har påført familien gjennom dine handlinger. Det er det jeg tilgir deg for.

Det svimlet for Nikolai. Et øyeblikk var det som om han så svart. Det faren sa … det betydde jo ingenting! For det endret jo ingenting! Han ville bli ført tilbake til fengselet etterpå, og han kom til å tilbringe resten av livet bak murene. Og de som hadde sørget for det … Blikket søkte Abelone. De kom til å gå fri … Det var ikke riktig!

Brått ble han oppmerksom på vinduet bak Abelone. Det sto åpent.

Det ble klart for Nikolai hva han måtte gjøre. Han kom kanskje aldri til å få leve som før igjen, men han hadde nå en mulighet til å sørge for at de som hadde forvoldt ham skade, heller ikke fikk gjøre det.

Han nølte ikke et sekund da planen sto klart for ham.

Han slapp farens hånd og bykset mot vinduet. Han grep Abelone i spranget og trakk henne med seg.

Hun hylte, men ble samtidig så overrasket at hun ikke gjorde motstand før han hadde slept henne et par skritt bakover.

– Stans, i lovens navn! var det en som brølte.

– Nikolai! Neeeei! Det var farens stemme.

De fire fengselsbetjentene kastet seg etter ham, men da Nikolai nådde frem til vinduet, ga han Abelone en hard dytt, slik at hun ramlet fremover og like mot de fire forfølgerne.

Han hørte hvordan de falt bak ham. Det ga ham det øyeblikket han trengte til å komme seg opp i vinduskarmen og hoppe ut.

Nikolai krøket seg sammen og forberedte seg på å treffe bakken en etasje under.

En ilende smerte slo igjennom kroppen hans da han traff bakken hardt med hælene, ramlet og rullet over på siden, men han tok seg ikke tid til å stanse.

Han karet seg bare på bena og sprang inn mellom buskene.

Han hadde begrenset med tid før han kom til å bli tatt, det visste han, men om han var rask, var det mer enn nok tid til å gjøre det han måtte gjøre.


1

Christiania, 3. august 1857

Abelone kom seg fortumlet på bena. Hva var det som hadde skjedd?

To av vaktene fra fengselet stormet forbi henne. Den ene var allerede på vei opp i vinduskarmen og forsvant ut gjennom vinduet i neste øyeblikk, slik Nikolai nettopp hadde gjort. Et dump og et utrop kunne høres da han landet på bakken nedenfor.

Den andre vakten fulgte etter, mens de øvrige to stormet ned trappen hvor de for litt siden var blitt vist opp.

Abelone stirret lamslått mot vinduet. Brått føltes det som om hun befant seg i et mareritt. Hun ville ikke tro på det, men visste samtidig at det var sant. Nikolai var på frifot!

Grepet om armene hennes hadde vært hardt, og hun var fremdeles øm der han hadde klemt til.

Det hele hadde gått så raskt at hun ikke hadde rukket å bli redd. Men nå som den fulle betydningen gikk opp for henne, ble hun engstelig. Nikolai var ikke lenger innesperret eller under streng bevoktning. Han var på frifot og med ett i stand til å utføre flere onde gjerninger.

Abelone gikk helt bort til vinduet og stirret ut. Hun kunne ikke se Nikolai noe sted. De fire vaktene sprang omkring der nede og lette etter ham. De kikket inn i vedskjulet, lå på alle fire og tittet under det gamle stabburet i hagen, og saumfor hekkene.

Hagen strakte seg ut bak huset. Den besto av prydvekster, små stier, blomsterbed og en og annen benk, før den endte i en høy hekk. Befant Nikolai seg fremdeles på innsiden av hekken, eller hadde han allerede rukket å komme seg i retning gatene og byen, hvor han kanskje kunne klare å stikke seg vekk?

Abelone var ikke sikker på hva hun foretrakk.

På den ene siden ville hun jo ha ham så langt bort som mulig, men samtidig ønsket hun selvfølgelig at han skulle bli tatt med det samme. For inntil han ble det …

Hun svelget og snudde seg mot svigerfaren, som satt delvis oppreist i sengen. Ansiktet hans var like blekt som det hvite sengetøyet, og blikket uttrykte sjokk og vantro.

Da med et sto det klart for Abelone. – Ole! utbrøt hun og stormet ut av soveværelset mens hjertet hamret i brystet. Hadde Nikolai stukket av for å få tak i sønnen? Kunne han komme til å skade ham?

– Ole! skrek Abelone mens hun sprang mot døren.

– Ole!

Nikolai klemte seg inn mellom buskene bak vedskjulet. Han hadde ikke vært her siden han var barn, da han og søsteren hadde gjemt seg for guvernanten. Bak skjulet var det noen busker, nærmest et kratt, som aldri ble stelt. Derfor var det heller ingen som visste om den lille hulen som skjulte seg der, innerst ved veggen til vedskjulet.

To store steiner som ikke syntes gjennom krattet, dannet en slags hule, og i barndommen hadde han og søsteren spadd ut mer jord, slik at det ble plass til to.

Siden hadde ingen vært der, og da Nikolai krøp sammen mellom steinene som var dekket av buskaset, kjente han lukten av jord kile i nesen.

Et øyeblikk var det som om han var ti år igjen. Han hadde elsket å leke her, og riktig hvor mange eventyr han hadde diktet opp for søsteren, sittende slik i skjul for omverdenen, ante han ikke. Han hadde alltid gjort eventyrene så skumle som mulig, og en dag hadde ikke søsteren villet høre på ham mer.

Krøket sammen i den vesle hulen mens han hørte vaktene brøle og ropte omkring i hagen, tenkte han på søsteren for første gang på svært lenge.

– Kan du ikke fortelle et hyggelig eventyr, Nikolai, om mennesker som er snille mot hverandre?

– Hvorfor det?

– Fordi de aller fleste mennesker er snille.

– Da blir jo ikke eventyrene noe morsomme.

– Men de blir hyggelige.

– Æsj, hvorfor må alt være så hyggelig bestandig? Det er langt mer spennende med folk som prøver å lure hverandre, som lyver og finner på ting.

– Far sier at vi ikke skal lyve, og at vi ikke skal lure hverandre.

– Far tar feil, sa Nikolai bestemt. – Dessuten er dette mine eventyr. De blir verken gode eller spennende hvis det ikke skjer noe.

– Da vil jeg ikke høre mer på deg. Hun krabbet ut, og han ble sittende igjen alene mens ettermiddagssolen skinte gjennom bladverket over ham og tegnet fine mønstre på bakken.

Skritt like ved brakte Nikolai ut av minnene om søsteren og den siste gangen de var sammen i hulen.

Han holdt pusten. Det var vakter inne i vedskjulet.

Nikolai grep fatt i en løs planke som lå der. Hadde de bare visst hvor nær de var …

– Ser du noen spor etter ham? ropte en av mennene på den andre siden av veggen.

– Nei, han har ikke vært her, sa den andre vakten.

– Vi får lete videre.

– Ja, men vi må også få gitt beskjed til både politistasjonen og fengselet.

– Søren også! Jeg visste at vi ikke burde ha fjernet håndjernene. Vi kommer til å miste jobben på grunn av dette.

– Det er for sent å si det nå. Vi må finne ham først, og så får vi ta det som kommer etterpå, sa en annen.

Nikolai hørte skrittene fjerne seg. Han tvilte ikke på at vakten hadde rett. De skulle selvfølgelig ikke ha fjernet håndjernene, men når de først hadde gjort det …

Han smilte for seg selv der han lå.

Da han først ankom barndomshjemmet, hadde han ikke hatt noen bestemt plan for hvordan han eventuelt skulle klare å komme seg fri. Han hadde til og med vært så dum at han fantaserte om at faren hadde sørget for at han fikk en mildere straff, men den gang ei … Da han innså at faren ikke kom til å gjøre noe for ham, hadde han tatt den endelige avgjørelsen om å flykte.

Nikolai burde egentlig ha sørget for at faren fikk gjengjelde for at han ikke hadde hjulpet ham mer. Faktisk hadde han slått hånden av sin egen sønn da det ble kjent hva han hadde gjort. Hvilken far gjorde egentlig noe slikt? Og slik som han hadde behandlet moren? Han hadde ikke løftet en finger for å hjelpe henne heller, selv om det hun og Nikolai hadde gjort, var å sørge for at Steen-familien beholdt den makten og posisjonen de hadde. Men det hadde aldri faren forstått.

Egentlig var det merkelig at han hadde klart å bygge opp formuen som han hadde, for ifølge moren hadde han alltid vært for mild.

Og nå var det faren som satt igjen i det store huset. Kanskje trengte ikke Nikolai å bry seg om å skulle hevne seg på ham. For så syk som den eldre mannen hadde sett ut, tvilte han på at faren hadde særlig lenge igjen.

Viktigere var det også å få tatt den personen som var skyld i at han var blitt fengslet, og som hadde fratatt ham det livet han var ment til å ha.

Nikolai spisset ører og lyttet. Verken flere skritt eller stemmer hørtes utenfor. Vaktene hadde sagt at de skulle lete andre steder og kontakte fengselet. Det var nok det de hadde forsvunnet for å gjøre, og det betydde at øyeblikket var her. Øyeblikket for å komme seg ut fra den hemmelige hulen og få gjort det han hadde bestemt seg for. Det ville ikke ta særlig lang tid før det ville kry av politi på jakt etter ham, både her på eiendommen og i resten av byen.

Det var en stor sannsynlighet for at de også ville klare å finne ham, men om han var rask og i tillegg hadde litt flaks, ville det ikke skje før han hadde fått utført det han hadde satt seg fore.

Nikolai trakk pusten dypt før han snek seg ut av hulen. Han kikket rundt hjørnet på skjulet for å se om kysten var klar.

